Lily Pangpar Thladem Tangah - THE CHINLAND POST\nLily Pangpar Thladem Tangah\n“Macau Chin Nu Hna Intuarnak”\nBy; Za Bawi Thawng\nMitthli he hringtu nu tang lumte i beh bu in, then lai i sian lo, hrum lengmang khin, kut i thlah caan a hung phan. Hringtu a nu nih a fanu cu, “Ka fa, zei kan tuah khawhmi a um ti lo cu ta! Bawipa tu nih in umpi ko seh mu,” ti in a donghnak bik bia a cah! Cucu 2019 January thla khuasik zingdap tlak lio, Hakha khua ah a rak si.\nBus riantuantu hna nih khual kal dingmi paoh motor cung kai ding tiah an vun au. Ngun Cer zong motor cung ah cun a hun kai. A thutnak innkaa te cun siaherh ngai in a vun mang than ta i a kut a thlir i a hnu bik ‘bye-bye’ cu hringtu a nu le amah a thlahtu hna kha lungzur ngai in a van piah than hna.\nChin ram cu Kawl ram nitlaklei kap ah a ummi ram pakhat a si i a milu in 478,801, Kawl ram chung ramkulh le ramthen lakah a thangcho lobik ram a si i zatuak 58% cu siifak tukmi tahfung tangah a dirmi an si tiah 2019 ah UNDP nih a thanh.\nKum 20 a simi Ngun Cer cu Hakha peng chung khuate pakhat …. ah a ummi a si. Chungkhar khuasak tintuk harsat ruang le Chin ram i pawcawmnak khim rian tha a hmuh khawh lo ruang ah a duh i thim kho lo in ramdang ah hngalh bal lomi minung sin ah sinum riantuan ding in aa thawh.\nYangon lei panh in Bus cung a thut lio ah a pawngah pa pakhat, cozah zung lei riantuan a lo ngaimi a thu ve.\n“Khuazei ahdah na kal lai, Yangon ah maw Mandalay ah dah” tiah mah pa nih cun a hal.\n“Yangon ah,” ti in Nugn Cer nih cun a leh.\nPa Ham ka si. “Na mui kan zoh ah aa nuam lomi na lo ngai?”\nNgun Cer nih cun, “Khual ka tlawng bal lo. Atu hi ka voi khat khualtlawnnak bak a si,” tiah a leh.\nPa Ham nih, “Na voikhat khual tlawnnak hna si cun, Yangon na phak tikah aho tal a rak in dongtu ding an um lai maw?”\n“Amah nih a ka chimh ning ah cun, mah Bus hi tluang tein a kal cun thaizing zanlei sml. 3 p.m. tluk ah Yangon a phan te lai a ka ti. Cu hrawng ah cun mah Bus a dirnak ding ahhin a rak um te ko lai ti ka ruah,” ti in Ngun Cer nih a leh.\n‘Amah’, “na timi cu ahodah a si?” tiah Pa Ham nih a van hal than. “Na chungkhat maw na hawile dah?”\nCu tikah, Ngun Cer cu ka pawng i a thumi nih ka holh an theih sual lai ti phan ah din tein “puaisa” tiah a chimh.\nMinistry of Labour, Immigration and Population nih anmah i an official Website an tar ning ah cun, Kawl ram chungah phungning in cozah sin register a tuahmi—license; number, pek caan le dih caan, agencies (puaisa pawl) 360 an um. Cu chungah ramchung lei riantuanmi agencies 88 le ramleng riantuannak agencies 272 an um, 2019 ning in. Macau i a kalmi Chin nu tampi halnak tuahmi ah, an pehtlaihmi puaisa pawl cu ahohmanh nih phungning te le cozah nih theihpimi an si maw si lo timi an chim kho lo.\nNgun Cer zong mah a puaisa cu an khua in Singapore ah innrian a tuan vemi sin in a theihmi a si. “Puaisa phone number a ka kuat i, kan pehtlaihmi a si. Lai holh tein ka puaisa nu he cun kan i chawn”.\nMacau nih an thantar ah an hmanmi cu Lily Pangpar a si. Photo By; motionarray\nPhone in puaisa a rak pehtlaih ah hin puaisa nu nih, Macau i thla 4 chung a thlahlawh vialte aa lak ding kong le, Hakha in Macau tiang umkalnak vialte a rin dih nakding kong cu a rak chimh. “Ka lung a tling ko, mahtihin a kalmi paoh cu an si dih ko,” tiah Ngun Cer nih cun a chim.\nNgun Cer le Pa Ham i citmi Bus cu zan sml. 9 p.m. tluk ah Mandalay a phan. Pa Ham cu Mandalay ah riantuanmi a si tikah a tum ding a si. A tum lai ah Ngun Cer sin ah Kyats 5000 le ralrin ah tiin a phone number a chiahta hnuah, Pa Ham cu a tum. Bus cu Yangon lei ah a khuallam a peh than.\nHniangte Le Puaisa Nu\nHniangte hi Singapore ah kum hnih chung (2015-2016) inn rian a rak tuan balmi a si. Macau lei ah rian tuan aa tim i, Yangon um puaisa pakhat sin ah pehtlaihnak a tuah. Puaisa nih cun an khua in Yangon a phak khawh nakding tangka a kuat. Cuticun Hniangte cu Macau lei inn riantuan ding ah Yangon a phan.\nChin Human Rights Organization (CHRO) i Peace, Democratization and Development (PDD) ah Director a tuan liomi Salai Van Biak Thang nih cun, Chin nu inn riantuan in a kalmi tam deuh cu phungninglo puaisa in an kal hna i, cheukhat cu hlen a tongmi zong an tam ngai tiin a chim.\n“Anmah le an pehtlaihmi puaisa cio in an kal hna. Puaisa-minung a khawmsuattu hna hi phungninglo deuh lawngte an si dih.”\nKum 25 a simi Hniangte cu Yangon Bus dinhhmun a phak in puaisa nih inn address a pek ningte cu zul in Taxi aa hlan i a kal. Insein a phak in a thilri Taxi cung in a thumh i puaisa inn ahcun a kal. Puaisa umnak cu inn dot nga nak ah a si. Innka a kingh i, nu pakhat nih innka a rak hunh. An pahnih in an i zoh, zei bia an chim veve lo.\n“Ka pi, a um lo,” tiin innka a hunhtu nu nih cun a ti. “A leng ah mi ton ding ka ngei a ti i a chuak ta.”\nCun, Hniangte cu inn chung ah a lut, inn cu a mui ngai. “Tuan deuh te khan mei a mit le hi, na thilri pawl cu khatlei room ah hei chia law vaa din chung ko,” ti in nu te nih cun a ti.\nHningte nih amah tein innka cu a hun on i tuang ah mi tampi an rilh thup ko i ahohmanh i chawn lo tein an Mobile phone cio an deh len a hmuh hna. “Innkaa ka hun thawng an theih i, an zapi tein an ka zoh dih. Nain, ahohmanh nih an ka chawn lo.”\nA thilri pawl cu a van chiah hna i ti kholh aa tim. “Khuazei ahdah kholhtawlnak a um,” tiin amah he aa naih bik nu pakhat a hal. Cu nu nih cun tappi kam ah kholhtawlnak cu a um a ti i a hei hmuh colh. Ti aa kholh dih hnu ah a van chuak– cun mei zong a ra than cang. Ceu hnu ceo cun cu inn ah a ummi pawl cu an mui fiangte in a hmuh khawh hna.\n“Nu lawngte minung 12 an si, anmah zong innriantuan timh in a cheu Singapore le a cheu Tuluk lei kal ding an si hna,” tiah Hniangte nih a chim.\nCu tlawmpal ah a leng in inncung lei a rak kaimi ke hlan thawng an theih. Cun, Doorbell tum thawng an theih than colh. “Kan puaisa nu, puaisa nu,” tiah pakhat le pakhat din nawnte in an i chim.\nSingapore ah innriantuanmi hna puaisa inn an um lio. Photo by; Straitstimes\n“Keimah ka si, innka van ka onh,” tiin a leng cun a van au. Hniangte innka a rak hunhtu nu nih a va hun than. Nu a thau pah nawnmi a si, sui in tuahmi: tumbul, thi, kut khih hna a takcung i aa thlai thupmi nu a rak lut. Amah cu puaisa nu cu a si.\n“A van phan maw?” tiah innka a hunhtu nu cu a hal colh.\n“Aw, a phan.”\nPuaisa nih Hiangte cu a min in a van auh. Hniangte cu puaisa nu lei a hei panh, cun a pawngah a thutter.\n“Mirang le Tuluk holh in innchung i hman tawk vial cu na thiam ko lo maw,” ti in puaisa nu nih a hal.\n“Aw, a si, Singapore ka um lio khan tlawmpal cu ka thiam ko,” ti in a leh.\n“Tuzan ah Macau lei puaisa nih interview an tuah te lai.”\n“Na rat hlan i Phone chung ah bia kan rak i ceih cia bang khan; Thla li chung riantuan man na hmuh ding vialte cu kan in zuh lai. Singapore cu thla ruk ka zuh hna. Nain, Macau cu kan thokka a si caah thla li lawng ka zuh hna,” ti in puaisa nih cun a ti.\nMacau ah inn riantuan a kalmi vialte cu puaisa asiloah inn riantuan a latu ding chungkhar nih interview an tuah ta dih hna. Cheu khat cu Yangon an um lio puaisa inn ah an tuah i cheukhat cu Macau an phak hnu ah tuahmi zong an um. Interview ah hin sungh taktak ti cu a um bal lo. Holh an thiam lo zongah inn ngeitu nih an duh ko hna ahcun an lak thiamthiam. Nain, mahti an lakmi hna cu an inn ah ni thum/li hrawng cu hnatlaknak (contract) an tuah hlan ah an umter ta hna i an duh lawngah an umter beh, an duh lo cun puaisa sinah an kuat than i, puaisa nih midang a duhtu ding chungkhar an kawlpiak than hna.\nHniangte zong cu interview an tuah hnuah puaisa nih “thla khat na hlawh cu 4500 MOP (790,727 MMK) a si te lai. Cun, nang cu Singapore zong ah rian a tuan balmi na si caah, Macau na phak in nangmah an latu ding chungkhar pakhat zong nih an in hngah cang,” tiah a chimh.\nHniangte cu Yangon a phak tlawmpal 2019 March thla chung ah Macau ahcun a kal.\nMacau Ah Ngun Cer\n“Singapore, Tuluk, Hong Kong le Macau ah rian a tuanmi Kawl ram mi hi phungninglo lawngte an si. Thil pakhat khat an ton sual ahcun cozah lei nih a bawm kho hna lo,” tiah U Thein Zaw, Joint Secretary 1, Myanmar Overseas Employment Agencies Federation (MOEAF), nih a chim.\nNgun Cer cu 2019 February 12 ah Macau a phan. Nu pakhat, a mui zoh in kum 50 cung hrawng a simi mi thia nawn le sam kir pah nawnmi cu Macau i Ngun Cer aa thumhnak puaisa inn ah a ra.\nPuaisa le mah nu cu Tuluk holh in an i chawn. Ngun Cer a khualtlawnnak Passport an zohpiak. Tlawmpal an van i chawn i khat le khat i zoh buin an lu an i khun veve. Puaisa nu cu Ngun Cer lei panh in a kal. “Mah nu khi a inn ah na zulh lai i nithum chung na um lai,” tiah Kawl holh in Ngun Cer cu a chimh. “Ni thum na um hnu in a lung na tlin ahcun hnatlaknak ca kan tuah te lai i a inn ah inn rian cu na tuan lai” a ti.\nCu nu nih Ngun Cer cu Mirang holh in a chawnh, “Ka inn ah kan hruai lai, cun ka pi tiah na ka auh khawh” a ti.\nNgun Cer nih a zoh i mah tarnu nih a chimmi cu aa fiang huaha lo. Ngun Cer caah a buai cemmi cu pehtlaihnak a si. Mirang le Tuluk holh thiam lo, bia an chimmi paoh an cawlcangh ning zoh in hngalh khawh aa zuam.\nTarnu inn lei cu an panh. Inn an phak in tarnu nih a inn umtuning kong a chimh. Cun, Ngun Cer cu nichiarte a riantuan dingmi a chimh. Cu inn ah cun pa ngakchia pakhat le nu pakhat zong an um. Ngun Cer nih an pa bik bel a hmu lo, nain an chungkhar hmanthlak innpang an tarmi cu a hmuh.\nMacau khuachung. Photo By; Kayak\nNgun Cer ca ah Macau cu zeizongte thil thar dih an si. A umnak inn le inn dot sangpi cung ah a si i, cu kainak ah elevator hman a hau. Elevator le Chin ram ah a um bal lo. Coka ah rawl chumhkhinnak zong electric mei lawngte in hman a hau, mah cu zong cu a hmanning a thiam lo.\nA zing khatnak ah, Ngun Cer cu zingka tein a tho. Asinain, zeitin rian hma ka domh lai timi a hngal in a thiam ti lo. Zei tuan lo ah le inn ngeitu nih an ka sik lai ti a phang fawn. Cu caah inn chung hmun cheukhat cu amah le a thiam ning tein a thianh hna. Tarnu cu zinglei sml.7:30 a.m. tluk ah a van tho ve. Ngun Cer cu a chawnh, nain zeiti leh awk a thiam lo. Cu tikah, Macau i puaisa nu cu phone in auhpiak dingah Ngun Cer nih a hal.\nNgun Cer nih puaisa sin ah cun, zeiti rian van thok awk a thiam lo kong, electric mei in chumh khin a thiam lonak kong cu a chimh. Cu tikah, tarnu zong nih a theihthiam ve tikah Ngun Cer cu chumhkhin ning pawl amah aa fian khawh ding tein a cawnpiak.\nHakha hrambunh Chin Women Organization nih atubantuk in ramdang ah sinum riantuan in Chin nu an kalmi thazaang an pek lonak kong tihin an chim. “Ramleng ah riantuan a kalmi kong cu kan i hmuitinh tuk lo, nain, hiti a kalmi hi thazaang kan pe hna lo. Kan riantuan cemmi cu ramchung ah a ummi Chin nu pawl inn chungkhar ah tlukruang tein an huncho khawh naklai; nuhrin covo kong a hrampi tibantuk kan cawnpiak hna.”\nSingapore Lei Ah Zingku\nFa pakhat a ngei cangmi Zingku zong Chin ram ah riantuan awk a hmuh khawh lo le a um lo caah, a fanu le hringtu a nu cawm ruah ah 2018 kum hramthawk khan Yangon lei ah riantuan aa thawh. Yangon i riantuan chom cun duh ning in innlei a zoh khawh hna lo caah Yangon in Singapore leiah inn riantuan ah aa thial.\nKum 27 a simi Zingku chimning ah, “Singapore ah cun puaisa nih thla ruk chung kan nihlawh a ning in an i lak. Cun, hnatlaknak min kan thut hnu cun a tlawmbik kan umnak inn ah kum hnih riantuan a hau” tiah a chim.\nMyanmar Times nih a tialning ah cun, ramkomh Labour of Ministry nih Singapore tel in–Thailand, Hong Kong le Macau i riantuan kalmi a kham hna. Cuti cozah nih a kham ko bu cun phungning lo puaisa hna nih a thli in minung an kalter hna i 2019 kum chung lawng ah Kawl ram in nu 50,000 hrawng cu Singapore ah inn riantuan ah an kal, a ti.\nZingku zong cu 2018 kum ah Singapore a phan i, inn rian a tuannak ah harnak le namnehnak fak ngai a tong.\n“Kan zun kan zun zong ah hin kei cu Singapore lei hoih in zun hrim lo ding ka ti.”\nInn ngeitu nu, mithia khansang, a biang ah hmeh nganpi, a mit cei pah, a thekvak a rang takmi nu nih Zingku cu nikhat ah suimilam 16 chung rian a tuanter peng. Cu pinah, mah nu nih cun thla ruk chung inn leng chuah lo dingin Zingku cu a chimh.\n“Ka fanu te zong ka chawn kho ti lo. Zan sml. 11 p.m. ah rian kaa lim i, cu tik cun a rak it cang. Ka nu nih a hmanthlak a rak ka kuat tawn, sianginn a van lawi paoh ah ‘ka nu, ka nu’ a ti. Keimah min au in hraam pah buin a tap peng tiin ka nu nih a ka chimh,” tiah Zingku nih a chim.\nCu inn ah cun thla khat tluk rian a tuan i, Zingku cu a ngandamnak zong nih a celh hrim ti lo. Inn ngeitu nih le a riantuan cia mi zong a nolhter peng. A caan ah cun cu inn ngeitu nu a hmuh cun a lau i a thirh hna a thirh tawn.\nZing khat cu Zingku a thawh temte zinglei sml. 5 a.m. ah a tho. Mah zing cu voi dang a thawh bantuk si loin a lung a mit ngai. Inn leng lei ah khuari thawng a theih, innka a hun i ruah hmaite tete an tla. Zunput lei panh in a kal, nain innka hun nakding thazaang a ngei ti lo. A thlan le a chuak tuk i ticiar bang a ciar. Bei lengmang bu cun a ihnak lei a panh i a ihkhun zeitin a phak zong aa hngal ti lo.\nCuticun Zingku a hun i thangh tik ahcun sii-inn ah a rak it diam ko. A hnar ah oxygen hri an rak sawhpiak. A mit a van au i pa pakhat angki rang aa hrukmi le a hmur ah mask aa khuhmi a hmai i a dir ko cu a hmuh. Cu pa nih cun Zingku a mit pawngte ah a kut cu a vun rin ter i mitthep lo cun a zoh. A lu aa suk i Zingku a hnar i oxygen hri cu huamsamte in a phoihpiak. Zingku cu huamsam tein a lu a van i her i vampang ah suimilam a kal cuahmahmi a hmuh i chun sml. 2:30 a si.\nNu pahnih nih mizaw namnak leng he Zingku lei an hei panh. Zingku kut cung i sii aa rawnh cuahmah liomi an phoihpiak hnuah Zingku cu leng cungah an thial i Ambulance motor cung ah an kalpi. Motor cu a kal cuahmah, nain khuazei an ka kalpi ti aa hngal lo. Motor a van i din i pa pahnih nih a lenglei in motor innka an van hun. Zingku cu an cawi i inn pakhat chungah an luhpi. Mah inn cu Zingku Singapore a phak ka i a rak umnak puaisa inn kha a rak si diam ai! Cuka ahcun nu 8 an um, pakhat le pakhat an i chawn len nain Zingku nih zei holh in an holh bel a hngal kho lo.\nZingku nih “Mah nu pawl hi Thailand le Philippines leimi an si. Ka phakka ka rak um lio cun nu lawngte minung 16 kan rak si. Ram dangdang cio in kan si hna i minung 4 cu kanmah Kawl ram mi kan si,” tiah a chim.\nSingapore sinum rian tuantu hna puaisa inn coka an ih lio. Photo By; Jolovan Wham (FB)\nZingku cu damlo ruangah puaisa pawl nih rian zong an kawlpiak duh ti lo. Cu ticun nithum a um hnuah Singapore puaisa nih Kawl ram lei ah a kuat than.\n“Singapore in Kawl ram ka rak tlun lio ah ka philh khawh lomi cu kedan lo in vanlawng kaa cit,” tiah Zingku nih a chim. “Sii-inn ka rak um lio ah Singapore innrian ka tuannak tarnu nih ka thilri vialte cu puaisa inn ah a rak kuat dih hna, nain ka kedan bel kuat a rak philh.”\n2018 August 9 ah Yangon International Airport a phan. Airport in a van chuah ah a thau i a tungniam nawnmi, mitbenh aa benhmi nih a leng in a rak hngah. An van i ton ah cu pa nih Zingku Passport a lakpiak colh. Taxi an hlan i, Zingku Singapore a rak kalnak nu puaisa inn lei an panh. Inn an phak in Zingku a dongtu pa nih cun puaisa sinah Zingku passport cu a hei pek colh.\nPuaisa nu nih cun Zingku a hmuh tikah mithmai tha zong pe lo le thinhung ngai in a zoh. “200,000 Kyats na ka pek a hau. Na umkalnak vialte kan tum dih i a miak zong ka hmuh hlanah mahtihin na rak kir than. Cu na ka pek lo cun a leng zong kan chuahter lai lo” tiah a hro.\nZingku nih a puaisa sinah cun zeihmanh a let ngam lo. A thinlung in cun “Ziah hme, mah le Laimi ciocio kan si ko i, ka duh ruangah a rak kirmi zong ka si fawn lo, mahbantuk ruahnak a ngeimi Laimi chung ah kan rak um ko hi ta mu,” a ti.\nZingku cu ruahchan awk zeihmanh a ngei ti lo, innlei ka nu sin tel ah thawng ka thanh ko lai ti in a ruat. “Ka nu nih zeihmanh a ngei lo ti cu ka theih ko, nain, aho sin fuhpanh ding ka ngei ti lo cu ta, a tuaktan khawh lo zongah ka tonmi tal cu ka nu ka theihter a herh” a ti.\nCuticun, a nu nih cun an khuami innpa chakthlang sinah tlawm tete in do a cawi i a fanu puaisa kut in tlanh than nakding tawk a hmuh in Yangon lei ah tangka cu a hei kuat.\nZingku cu a ngeihchunh a fanu le hringtu a nu cawm ruah ah Yangon in Singapore tiang phan in rian a kawlmi a si. Vanchiatnak nih a liangcung a phak hnawh tikah, cawm cu chim lo leiba lehlam tu he a van kir than caah khua lei zong a tlung ngam ti lo. Cu tikah Yangon ah a hawile theihhngalh sinah khua a sa. A hnuah, Macau lei ah inn riantuan minung a thlahmi puaisa he an i pehtlai kho i 2018 October ah Macau a phan.\n“Macau puaisa nih minung an thlah tawn hna rate in thla li ka tuanmi hlawh vialte cu aa lak dih. Thla li hnu in keimah tein kaa hlawh kho i thla khat ah 4500 MOP (790,727 Kyats),” ka hmuh.\n“Keimah le ka fanu nih hin hringtu pa kan ngei veve ti lo,” tiin Zingku nih a chim. “Ka pa nih 2010 kum khan mual a kan liam tak. Ka pasal nih fa kan ngeihka in a kan kal tak. Tu cu nupi dang a ngei than cang ti ka theih. Chuahpi unau a ngeimi zong ka si lo. Cucaah, atu i ka ngeih chunhmi hringtu ka nu le ka fanu hi ka cawmken hna an herh.”\n“Ka fanu sianginn kai aa lim hlan lo cu Macau ah hin ka um peng rih ko lai. Ka fanu zong ka hmuh lonak a sau tuk, ka ngai tuk cang”\nSalai Van Biak Thang nih, Chin ram ah rian tete cu a um ko nain cu rian in an hmuhmi cu pawcawm khawhnak taktak a tlak lo caah ramleng i riantuan an i thawhnak bik zong hi a si tiin a chim.\n“Chin ram ahhin rian a tam cu a si lo. Khuapi (town-level) ahhin rian tete cu a um len nain a tam tuk cu a si lo. Dawr hngah tibantuk rian an tuan ahcun thla khat ah 80,000 in 150,000 Kyats hrawng an hmuh. Inn hlan man, ei man le a dangdang a dihmi an tuak tikah thla khat an hmuhmi chungin khon awk a har ngai. Cucaah, ramleng i rian an tuan ahcun thla hlawh a sang deuh, inn lei an kuat khawh deuh i cucu a ruang bik a si ko, atu lio ahcun. Leiba zong an cham khawh fawn. Chin ram i riantuan ahcun mah pumpak pakhat i cawm fangfang men khi an si hna.”\nBlue Card Le Ngun Cer\nDaw Thi Thi Shwe, Hong Kong hrambunh Myanmar Consulate zung riantuan nih, “Macau ah ID card phunthum a um. White, Yellow le Blue an si. White le Yellow cards cu Macau rammi sinak a ngeimi ca ah a si i, Blue card cu Macau ah phungningte in rian a tuanmi hna ca ah a si. November 2019 cazin kan ngeih ning ah cun Kawl ram mi Blue card aa tlaihmi minung 2,987 an um.”\nMacau i phungningte in riantuanmi hna nih an i tlaihmi Blue Card. Photy By; Shanghai Daily\nKawl ram mi Macau ah riantuan a kalmi cu, Macau an phak in innrian an tuannak innngeitu hna nih Blue card cu an tuahpiak tawn hna. Daw Thi Thi Shwe nih cun, Macau ah phungninglo in (Kawl ram cozah theihpinak um loin) a rami an si tikah an rian kong ah buainak tong hmanh hna sehlaw cozah lei nih mah kong ah tlangtlak khawh a si lo ti zong a chim.\nNgun Cer a riantuan nakding inn i nili chung rian a tuan hnu ah, a umnak tarnu nih cun Macau i puaisa sin phone a hei chawnh. Tuluk holh in an i chon i tarnu nih a phone cu Ngun Cer nih chawnh dingin cu a pek.\n“Thawngpang tha taktak a si,” tiin puaisa nih Ngun Cer cu phone chung in a chimh. “Na umnak tarnu nih hnatlaknak (contract) tuah a duh. Thaizing ah Blue card tuah ding in kan kal te hna lai.”\nNgun Cer nih zeidah Blue card a si ti a sullam a hngal lo. “Puaisa inn ka um lio ah a ka chimhmi cu; ni 12 chungah rian ka hmuh a hau. Cu ni 12 chungah ka hmuh khawh lo ahcun Kawl ram ah an ka kuat than lai i ka ratnak motor le vanlawng man vialte zong ka liam than lai” ti hi a si.\nChin Christian Fellowship, Macau (CCFM) ah hin member a tlawmbik minung 200 an um. Cu i Pastor a tuan liomi Bawi Cung Lian nih, “Macau i a rami hna hi visitor visa in an si i mah nih cun thla khat chung um khawhnak an ngei. Cu chung ah cun puaisa le riantuan in a rami hna nih rian an hmuh hrimhrim a hau i, cu chung i an hmuh manh lo ahcun Kawl ram lei ah an kir than a hau,” tiah a chim.\n“Phungningte in Kawl ram in ramdang ah riantuan a kalmi cu Kawl ram ah worker ID cozah (Department of Labour) nih a tuahpiak hna. Cu he a kalmi paoh cu pakhat khat buainak an ton sual zongah an umnak Embassy a si ah maw, Kawl ram cozah sinah report tuah khawh colh a si,” tiin MOEAF i Secretary a tuanmi U Thein Zaw nih a chim.\nRamdang ah phungning tein riantuan a kalmi cu Kawlram cozah (Department of Labour) nih mah bantuk ID hi an chuahpiak hna. Photo By; MOEAF FB\nA thaizing zingka tein Ngun Cer cu breakfast a ser i a dih in inn ngeitu tarnu le a fale cu a hei thanh hna. An van ra i an thutnak cio hmunhma an lak hnuah Ngun Cer cu amah kheng te aa lak i coka lei ah breakfast ei ding in a kal.\n“Coka hi kei ka rawleinak hmun a si. Mahka inn ka van phak nikhat nak ah puaisa nu nih phone a ka chawnh i anmah he rawleiti an duh lonak kong le keimah te lawng in rawl ka ei ding kong thawng a ka thanh.”\nBreakfast an ei dih hnu in tarnu nih aa chiahmi Ngun Cer a passport cu a pek. Elevator hmang in inn tanglei ah an tum. Elevator chung an um lio ah tarnu nih ‘G’ timi a hmeh, cucu Ngun Cer nih a ruahawk a hngal lo. Nain, a pawng ah number pawl aa tial hna i mah cu a rel tikah 1,2,3… 54 ah a dong.\n“Mi pakhat khat an passport chuhpiak/lakpiak timi hi hramhram in riantuanter (force labour) a si. Nain, rian an duh ruangah an passport pek an sian ko cun hramhram in riantuanter phun cu a si lem lo, nain hramhram in riantuanter phun khat a si,” tiah Robin, Senior lecturer, Journalism Department, Hong Kong Baptist University, nih a chim.\nTarnu he cun motor an i cit i Blue card tuahnak (Immigration Services of the Public Security Police Force) lei panh cun an kal. Ngun Cer cu motor hnulei ah a thu, tarnu nih motor cungah Tuluk hla a rock nawnmi a chuah, motor mongh pah cun a laam. Cu tlawmpal ah a ra i tarnu nih cun “five minutes” a ti.\nMotor a dir i tarnu cu a leng ah a chuak. Ngun Cer cu motor chung ah a thu ko. Tlawmpal ah a lenglei in motor innka an van hun i a hungtu a zoh tikah Macau a puaisa nu a rak si diam ko. “Khi zung chung ah khin kan lut lai i, kan in chimhning tein zei paoh na tuah dih te lai,” tiin puaisa nu nih Ngun Cer cu a cah ta.\nCozah zung chung an um lio cun Tuluk holh lawngte an hman caah Ngun Cer nih cozah riantuan le tarnu, puaisa hna nih an chimmi zei a thei kho lo. “Ka theihmi cu catlap pakhat ah ka min ka thut. Cun, an ka hruai i ka kutpi seh cung ah an ka namter.” Cu zung ah cun sml. 2 tluk an rau.\nThla li a rauh hnuah puaisa nih Ngun Cer innrian tuannak ah a kal i Bule card le Bank Account a rak pek. Puaisa nih cun “kan i kammi thla li a tlin cang caah, tu thla in cun na thlahlawh vialte nangmah sinah a lut cang lai,” tiin a chimh.\nCCFM Pumh Le Ngun Cer Mitthli\nThla li chung leng zong chuak kho loin a um hnuah, Ngun Cer nih thla khat ah voi hnih (zarhpi ni) leng chuah khawhnak caantha a ngei cang. Thla khat i voi hnih cung a chuah ahcun ni khat ah MOP 200 (35,143 Kyats) in a thlahlawh inn ngeitu nih a zuh lai.\nInn ngeitu nih thlahlawh zuhpiak timi cu mah le inn ngeitu cio cungah aa hngat. Cheu khat inn ngeitu cu an sin riantuanmi mi hna cu zarhpi ni paoh ah chuahnak nawl an pek hna i an thlahlawh zong an zuk lo. Nain cheukhat inn ngeitu cu zarh chiar chuah a sianh lomi zong an um.\nZarhpi ni zing khat, 2019 July thla ah, Chin nu pakhat Macau puaisa sin i rian a tuanmi nu nih Ngun Cer cu pumh ding in a sawm. An pahnih ke in lam an zawh cuahmah lioah Ngun Cer nih Laiholh in hla sak thawng a theih. An van naih deuh thluahmah tikah mah hla cu Ngun Cer te an khua biakinn i an sak tawnmi hla a si. Cu thawng a theih cun a lunglawmhnak mitthli a tla thluahmah.\nBiakinn ah cun an lut i aa pummi minung 80 hrawng a hmuh hna, nu deuh lawngte an si. Thutnak a lawngmi ah an thu, a hmailei ah guitar a tum liomi pa pakhat le cu pawng ah minung pahnih a thumi a hmuh hna. An hmai ah cabuai a um i cu cung ah Bible cauk zong a um.\nMacau CCFM Biakinn, pumh lio. Photo By; Bawi Cung Lian\nHla sak an van dih in a hmai i a thumi pakhat cu a vun dir i “kan pumhnak kan thawk hlan ah kan tuah tawn ning tein, tutan ah hi khrihfabu ah ka voikhat pumnak a si a timi paoh nan thutnak hmun in van kan dirpiak uh,” tiah a van chim.\nNgun Cer cu a thutnak in a vun dir, a dang nu pahnih zong an dir ve. Pa pakhat mic i put pah in a ra i Ngun Cer cu amahte in theihternak tuah a van fial. Ningzak nawn khin mic cu aa tlaih i, a min le a ratnak khua a chim cuahmah lioah a mitthli a tla thluahmah than i zeihmanh a peh kho ti lo.\n“Kha ni kha, Macau ah keimah ka miphun hawile ka hmuh tik hna ah kaa lawm tuk i ka lung a hno. Cucaah, zei bia hmanh chim kho ti lo in ka lunglawmhnak mitthli nih a ka ciah.”\nPumhnak cu suimilam pahnih tluk a rau. A dih in aa pum mi pawl cu hangthlum (a-chu-zi) din ah an tang hna. Ngun Cer nih pakhat le pakhat an i chawnh len cu a hmuh hna. Cheu khat nih cu dawr ah kal hna u sih, cheu khat nih cu pangpar dum ah kal hna usih, tiin an chim len. Ngun Cer zong cu aa pum mi cheu khat nih an van chawnh ve i pakhat le khat an Facebook an i pe hna.\nCuticun, zarhpini a chuah fatin, CCFM ah aa pum tawn. Pum dih ah an hawile he hmun khat khat ah nuamhnak an tuah hna. “A har cemmi cu zanlei a van phak i pakhat le pakhat kan van i tian than khi a si. Thla khat ah voikhat hmanh a chuak bal lomi, voi khat, voi hnih, a chuakmi tiin kan um hna tikah, zeitik kan i ton than te ding kan chim kho hna lo. Kan chuah duh caan ah kan umnak inn ngeitu nih an kan sianh lo caan zong a um theo tawn.”\nNgun Cer cu biakinn a kal dih cun zanlei muilai hrawng ah inn lei ah a kir. Thla li chung hlawh lo tein a um hnu, atu thla li hnu i a riantuan mi hlawh innlei a kuat khawh cang ding kong a ruah ah aa lawm tuk cang. Tuzan cu ka chungle ka chimh hna lai ti lawng a thinlung ah a khat.\nMacau ah riantuan vemi hawile a ngeih hnu cun innlei riantuan kongah harnak zong a ngei ti lo. A theih lomi a um zongah, tarnu sin ah hal loin a hawile cu a pehtlaih cang hna.\nZan ah ti a van i kholh dih hrawng in a umnak tarnu nih a min a auh thawng a theih. Hnamhnawh ngai in a leng a chuak. Tarnu cu beer aa hunh i a rak ding.\n“Ti le meh pawl vun ka lakpiak,” tiah tarnu nih cun a fial.\nCuti tarnu nih zan chiar beer a din tikah Ngun Cer zong amah duh caante ah ihnak a panh kho lo. A pawngah thutpi le umpi peng a hau i, a dih hnu ah tarnu beer dinnak pawl tawl le inn thianh hnu lawngah ihnak lei a panh kho. A caan ah cun zinglei sml. 2:00am lawngah ih zai a rel kho.\nZeitluk i a ih hnut zong ah a thaizing zinglei sml. 7:00am ah thawh i sinum rian a tuannak inn ngeitu hna breakfast ca timhlamh a hau thiamthiam. A ihnak a phak cun Bible a rel i thla a cam ‘bye bye—nan zatein mangtha uh’\n“Sinum rian tuan timi cu inn ngeitu minung cung ah aa hngat ngaimi a si. Inn ngeitu tha na ngeih ahcun na nun aa zia deuh lai i, inn ngeitu tha lo na ngeih cun na nun cu vawlei hell ram bantuk a si ko lai.” Ngun Cer\nCatialtu biacah; Macau cu Tuluk ram i khua (City) pakhat a si. Nain, Hong Kong bantukin mahte khuakhan lairelnak (Special Administration) a ngeimi a si. Tuluk cozah nih uknak lei le chawlehnak kong ah tampi aa thlak khawh lonak khua a si. Milu 696,100 fai an um i vawlei cung ah khua a bi ngai fawn (115.3 km2 (44.5 sq mi) i milu chah cemnak khua a si. Cun, vawlei cung ah a ngan bik phekahnak hmun zong a si. (largest gambling city in the world)\nTutan i ka rak tilami hi Journalist mit in cun Longform Journalism a si i, Chinmi nih cun mah hihi Laica in cun kan voi khat relnak zong a si kho i, a rel zong tampi kan i harh kho men. Asullam cu, catialtu nih mahle ruahnak tel loin thil a cang taktakmi kong tialmi a si tikah, careltu ca i a rel a fawi deuhnak ding in chapmi biafang a um lo. Macau ah Chin nu pawl innrian a tuanmi kong hi atu lio ah a cang cuahmahmi a si (non-fiction, true story). An min le an khua cu minung pakhat nih a ngeihmi covo upatnak he ka rak langhter hna lo, anmah pumpak zong nih an duh lo caah. Cheukhat cu an min le an sining tein ka van langhtermi zong an um. Hi kong tialnak ca ah hin a tlawm bik minung 20 sin ah biaruahnak le hlathlainak ka ngei. Atutan i ka hmuitinh cemmi cu Chin nu Macau ah an harnak kong: zeiruangah dah Macau ah an rat, zeitin dah an van rat, innrian an tuannak i a cheubang an tonmi pawl lawng an si rih. Hi pinah hin tial awk ah a tha lai lo tiin ruahmi tampi an tang rih.\nCatiatu Salai Za Bawi Thawng hi The Chinland Post ah Editor caansau pi a rak tuantu le atu lio Online Editor le Web Admin a kan tlaihpiak tu a si. Hong Kong Baptist University ah M.A. in Journalism a kai cuahmah lio a si – Editor, The Chinland Post.\nPrevious Ningcang A Ngeimi Ramkhel (Ruahchuk Ruahcho)\nNext Mi vantha Thantlang Peng? : Vice President hmunma le thimnak boruak


Mipi Ca Reltu Hna Zeiruangahdah Mon Le Rakhine Le Karen Le Kayah Nih Panglong Ah Minsen An Thut Duh Loh – Thechinlandtoday\nMipi Ca Reltu Hna Zeiruangahdah Mon Le Rakhine Le Karen Le Kayah Nih Panglong Ah Minsen An Thut Duh Loh\nadmin August 7, 2021 Leave a Comment on Mipi Ca Reltu Hna Zeiruangahdah Mon Le Rakhine Le Karen Le Kayah Nih Panglong Ah Minsen An Thut Duh Loh\nZeiruang dah Mon, Rakhine, Karen le Kayah nih 1947 Panglong ah min an thut lo? Kan tlangtar hi tonpumhnak kan tuah caan ah hal le ceih a tong ngai mi biahalnak a si. Nihin ah kan ram chung ah a tlangpi in miphun pa 8 (Chin, Kachin, Karen, Kayah, Mon, Rakhine, Shan, le Kawl) kan um. A sinain Panglong hnatlaknak cu miphun pa 4 lawng nih min kan thut. Cucaah, micheu nih 1947 Panglong hnatlaknak cu a tlamtling lo; Mon, Rakhine, Karen le Kaya an i tel lo e, an ti. Kha lio thil sining tuanbia zoh dih ve lo ah cun cucu ruah awk ngai phun khin a um ve. Asinain, hi miphun pa 4 nih hin Panglong hnatlaknak min an rak thut (khawh) lonak hi fiang tein kan theih ah cun miphun pa 4 (Chin, Kachin, Shan le Kawl) lawng nih min kan rak thut mi hi Panglong hnatlaknak aa dawh khunnak le a tlamtlin khunnak a lang ve. A dotdot tein kan hun zoh lai.\nZei ruang ah dah Mon le Rakhine nih an rak thut (khawh) lo? An konglam hi a tluang ngai ko. Hi miphun pahnih hna zong hi Kawl bantuk in siangpahrang ukphung a hmang vemi an rak si. Mon miphun hi mi upa bik; siangpahrang ukphung a rak hmang hmasabik mi an si. Pahnihnak ah Rakhine hi an si _ upa chang an si. Kawl miphun hi cu 1104 hrawng lawng in siangpahrang ukphung a hmangmi an si. Phundang cun, Mon le Rakhine hnu ah a hung thawng chom mi an si. Anawrahta siangpahrang thok in an hung thawng chin lengmang ii miphun dang ram pawl cu a hun lak thluahmah hna; a uknak le a pennak ram a kau chin lengmang. Ramkhel lei mit (Political view) in vawlei hi zoh ah cun ram pakhat le miphun pakhat caah a biapi bik mi cu zei ukphung dah an hman timi a si. Ni hin vawlei cung cozah chung tel (UNO member) a si mi hi ram 193 kan si. Hi ram vialte zoh tik ah vawlei cung ram thawng bik si khawhnak ding ah a bia pi ngai mi cu ram thit hruainak caah hman mi ukphung kha a si.\nNihin ni tiang ah cun a lar bik le vawlei mipi nih uar bik mi ukphung cu Federal le Democracy ram hruai ning hi a si ko. Cu ukphung a hmang mi ram hi ram 24 in ram 30 kar hrawng te lawng an si. Mi fimthiam pawl cheu khat nih ram 24 an ti, cheu khat nih 26 kan si an ti. Vawlei cung pi milu rel ah zatuak in 40% milu hi Federal le Democracy ukphung a hmang mi ram ah khua an sa hna. Hi Federal le Democracy ukphung a hmang mi ram pawl hna hi nihin kan vawlei ah ram rum bik an si hna. Bianabia ah, USA, Germany, Canada, Switzerland, Australia, India, etc. (Europe ram) pawl hna hi an si. Hi ukphung hi vawlei cung ram vial te caah a tha bik tinak cu si lo nain hi ukphung a hmang mi ram pawl hi vawlei cung ram tha bik, ram nuam bik le ram thangcho bik an si hna ti cu a lang. Hi ukphung theng hman lo zong in ram thawng le ram rum an um ve ko hna. Tahchunhnak in, Russia le China (Taluk), etc. ram hna hi Federal le Democracy ukphung a hmang lo mi ram a si nain vawlei cung ram thawng pawl ah an hun i tel ve. Langhter duh hnawh chan bik cu, hlan lio pi zong in miphun le ram pakhat caah a biapi bik mi cu zei ukphung dah an hman timi kha a si. Siangpahrang ukphung cu kum zabu (Century 5 – 15) hrawng lio ah cun a sang bikmi le a lar ngai mi ukphung a rak si ve miphun le ram tam pi nih an rak hman mi ukphung a rak si.\nKan nih Chin, Kachin le Shan te pawl cu siangpahrang ukphung kan hman/phanh manh hlan ah mirang kut tang ah kan rak phan _ ramukbawi, Duwa le Sawbua(Saopha) ukphung in kan rak ii uk hna. Hi kan ukphung nih hin lai a rel ngaingai. Tahchunhnak ah, siangpahrang ukphung tang ah cun ca holh, nunphung le biaknak hna hi pakhat lawng a um kho. Siangpahrang nih a biak mi kha mizapi biaknak a si. Siangpahrang nih a hman mi holh paoh kha mipi hman mi tlangholh ah ser a si. Cubantuk thiam cun, siangpahrang a nunphung kha mizapi nunphung a si dih ve. Curuang ah siangpahrang ukphung a hmang mi Mon, Rakhine le Kawl miphun hna khi zoh u law; Mon miphun caah cun Mon holh phun khat lawng an hmang ko lai. Rakhine zong ah Rakhine holh phun khat lawng si ko lai. Kawl miphun ca zong ah kawl holh phun khat lawng um ve ko lai. Cucu an ukphung nih a rak chuahpi mi a si. Kan nih Chin, Kachin le Shan miphun hna kan sining hi zoh hmanh uh law kan holh le ca a dang lengluang dih hna lai. Kachin zong ah an holh an I dang lengluang ve hna. Chin miphun kan zoh ah fiang ngai in a lang khun. Nihin ni tiang ah tlangholh pakhat te hmang in khua kan sa kho rih lo. Kan holh a dang dih hna. Hihi kan ukphung nih a rak pek ve lo ruang ah a si kan ti khawh.\nCu ruang ah (hi ukphung hmanmi zoh in) Mon miphun pawl hi mi thangcho hmasa mi upa an si kan tinak cu a si. Mon siangpahrang cu Kawl an siangpahrang (Alaungpaya) nih a tuk hna ii 1757 kum ah a rak tei hna. Cu hnu cun Mon pawl cu Kawl siangpahrang kut tang ah an phan _ Kawl nih an rak pen hna. Rakhine zong cu 1784 kum ah Kawl siangpahrang a si mi Bodawpaya nih a tuk ve hna i a tei thiamthiam hna _ cu kum thok in Kawl kut tang an phan ve. Cu ruang ah mirang pawl an hung kai zong ah khan kan mah Chin, Kachin le Shan an kan tuk bantuk in Mon le Rakhine cu mirang pawl nih miphun dang le ram dang tuk in a tu hna lo _ Kawl he fonh in a rak tuk hna i Kawl he fonh in a rak uk ti hna. Cu ruang ah 1947 Panglong ah min thutnak nawl an rak ngei lo _ Bochoh Aung San nih a rak ai awh khawh hna. Karen pawl zeiruang ah dah an rak thut ve lo? An nih hi tuanbia (history) in si seh, ramkhel (politics) lei mit zong in tlawmpal an konglam a hnok deuh ngai. Mon le Rakhine bantuk in mirang pawl nih Kawl he fonh in a rak tu hna lo _ miphun dang tein an rak um.\nMirang pawl nih a tu India le Kawl pawl (Burma Proper) khi ukphung pakhat tang ah kum can sau pi an rak uk ti hna. 1935 kum a phak hnu lawng ah mirang nih India le Kawl (Burma Proper) kha then ii a dang te veve in uk a hun timh hna. Phun dang cun, 1935 Burma Act cu kawl pawl uknak ding ca lawng ah an rak ser mi a si. Cu ruang ah, hi Burma Act tang ah hin Karen an i tel ve nak ding a sullam a um lo. Mirang pawl sin in Karen luatnak (Karen National Independence) hmuhnak ding cu a lam dang tein an cawlcangh ve le an rak kal ve ding khi a rak si ko. Cuti in mirang pawl nih India le Kawl pawl a hun then hna lio ramkhel a thlen mi nih cun Karen miphun an thihnak le nunnak a rak thlen ve hna. A rak hnorsuan ngai ve hna. 1945 kum a hun phak ah vawlei ralpi pahnihnak (WW – II) a hun dih le cangka, UN biakhiah le an thawngthanh cu ram tampi nih an rak theih cio hna _ colony tuah a um ti lai lo, mirang sal sinak in mi luat kan si cang hna lai, ti kha a si. Luatnak pek colh ding mi min cazin ah ram tampi kan hun i tel hna. Cu ruang ah, Gen. Aung San nih khan ralkap a sinak chuah tak in ramkhel party (pha-sah-pah-lah political party) ah a lut ii mirang pawl sin in Kawl miphun luatnak ding lam kha a rak khel pi hna. Phundang cun, mirang pawl sin in luatnak lak ding in caan karlak cozah ser ding a rak timh. Kum 1946 ah 1935 Burma Act ning in thimnak a hun tuah pi colh hna. Mon le Rakhine cu mirang pawl an kai hlan pi in kawl siangpahrang nih a rak uk cang mi an si (mirang zong nih kawl pawl he fonh in an rak uk hna) caah hi thimnak ah hin telh chih an rak si.\nHi 1946 thimnak ah hin Karen micheu khat nih kan lut velai tiah an rak ti. Karen pawl cu hi lio kum hrawng tein Rangoon ah khuasa mi an rak tam cang. Tahchunhnak ah, Rangoon khua ii Insein Township khi Karen lawng te deuh an si. Irrawaddy ram then zong ah tampi an rak um cang. Cu ruang ah, kawl pawl lak ah khua a sa mi hi kan miphun hawi hna ii an herh mi sianginn, ngandamnak lei le a dangdang an konglam tlangtla tu um ve kan hau, tiah an rak ti. A fian deuhnak in 2008 phunghrampi he tahchunh in kan chim ah cun, Sagaing ram then ah kan Chin miphun 50,000 leng kan um caah Sagaing ramthen ii a um mi kan Chin u-nau hna i nifatin nunnak ah a herhmi tete tlangtla tu ding ah Chin Affair Minister kan ngeih bantuk khi a si, kan ti lai cu. A si nain, kan langhter cang bang, hi thimnak cu Mirang pawl nih Kawl pawl (Burma Proper) uknak caah an rak ser piak mi hna phunghram in tuah mi a si caah Karen miphun caah cun pehtlaih ter lo in um khawh a si. Cu ruang ah, Karen in an hruaitu Saw Bah U Kyi nih; hi thimnak ah hin lut hlah uh, nan luh a si cun Karen miphun Kawl kut tang ah kan phan kho hih, tiah an rak ti hna. Cucu a bia cu Karen micheu khat nih an rak ngaih lo caah thimnak ah cun an rak lut ve. Thimnak paihbual cu a hun dih ah cun Kawl pa a si mi U Aung San nih a rak tei dih hna. Caan karlak cozah Chief Minister a rak si. Cu ruang ah 1947 Panglong Agreement an hunt hut ah khan Aung San nih a rak ai-awk khawh ve hna _ an mah Karen pumpak in min thutnak nawl an ngei ve ti lo.\nKaya pawl an konglam cu a tluang ngaingai ko. An nih hi mi zei bantuk miphun kut tang hmanh ah a tla bal lo mi, zei miphun hmanh nih pen bal lo mi an si. Mirang pawl kut tang zong ah an tla bal lo ii Kawl siangpahrang uknak tang zong ah a tang bal lo mi miphun an si. Mirang pawl an hung thawn zong ah khan Kawl siangpahrang le mirang colony pawl nih Kaya ram hi nan mah kawl zong nih nan tu lai lo, kan mah mirang pawl zong nih kan tu ve lai lo; a dai mi ram (dinh hmun) ah kan ser lai tiah min sen an rak thut. Cucaah, Kaya hi zei miphun hmanh nih pen bal lo mi miphun an si; an ram le an miphun luatnak cu him tein an rak kilven khawh zungzal. Cucu, vawlei cung ram dang he kan zoh chih ah cun; Thailand ram bantuk khi a si. Thailand ram cu French colony le mirang colony nih min sen thutnak an rak ngeih ve; nan mah French zong nih nan tu lai lo ii kan mah British zong nih kan tu ve lai lo, a dai mi ram (dinh hmun) ah kan ser lai tiah an lung a rak tlin caah Thailand khi zei bantuk colony kut tang hmanh ah a tla bal mi ram a si lo. Cucaah, nihin ah Kaya kan u-nau cheu khat pawl nih, “kan nih Kaya miphun cu 1948 Kawl ram luatnak a hmuh hnu in sal tang mi kan lo e, an ti theu tawn” nak khi a si.\nA tanglei cauk zoh chih in tialmi a si.\nUS Lengmang A Si Ko Misual Tuluk Kut Ah A Phan Ding Mipi Nunnak Tam Tuk A Khamh Than Hna →\n← Chin Miphun Nih A Ho Nunnak Dah Kan Khamh Lai Ti Lo Ah Chin Person Of The Year Kong Hi Cu Kan Rak Chim Rih Lo A Tha


President Trump: Biden nih “Proud Boys” ati mi hna hi ka hngal hna lo. – Thechinlungnews\nPresident Trump: Biden nih “Proud Boys” ati mi hna hi ka hngal hna lo.\nTutan US president Trump le Biden a voi nak debate an tuah mi cu a buai ngai ngai, Biden nih Proud Boys, a ti mi hna hi Trump tanhtu mibu pakhat an si i, Antifa group pawl he hin aa do peng mi hna an si.\nTuzarh ni 2 ah khan President debate cu a voikhatnak an tuah i, cu lio ah Biden nih Trump tantu bukhat in a um mi hna cu proud boys tiah a ti hna i, Trump nih Proud boy na ti mi hna cu a ho te hi dah an si ka hngal lo e an min ka chim tuah tiah a hal, Biden nih fiang tein a chim lo.\nTuzarh ni 3 ni ahkhan Biden nih a chm than mi cu Trump nih proud Boys cu ka thei hna lo an min ka chim a ka ti hi ka khuaruah a har, debate lio ah an min a au peng ko hna nain proud boys pawl a mah tantu le a thli tein nawl a pek tawn mi minung cu ka hngal hna lo a ti mi hi lih a si tiah Biden nih a chim.\nBe the first to comment on "President Trump: Biden nih “Proud Boys” ati mi hna hi ka hngal hna lo."


Apoituk hringhran paletwa peng khuate 9 cu thimnak an tuah kho lai lo - CHIN VAKOK NEWS\nCHIN VAKOK NEWS\nLai Vakok Thawngpang\nApoituk hringhran paletwa peng khuate 9 cu thimnak an tuah kho lai lo\nChin Ramkulh chung milu tam cemnak hmun a si mi Paletwa Peng chung ah a ra lai ding thimnak ah Khuatekomh 9 hna cu ram a daih lo ca ah i tel khawh dawh an si lo tiah Minister Pu Soe Htet sin in kan theih. Sipin Minister Pu Soe Htet nih, “Ral an umnak hmun khua hrawnghrang hi cu an i tel kho lai lo. Cun, kanmah hrimhrim zong mee sawmnak ca ah kan kal kho lo, kan tlawng kho ve lo. Atu tiang ahcun Paletwa Peng chung ahhin Khuatekomh khua 9 hrawng hi thimnak ah i tel khawh dawh an si lo,” a chim.\nPaletwa Peng chung ah pehtlaihnak lamsuul lei tlamtlin lonak le ram a daih lo ca ah thimnak tuah ding zong hi a har ngaingai tiah Minister Pu Soe Htet nih a chimchap. Tutan thimnak ah Paletwa Peng chung in Pyithu Hluttaw Palai minung 4, Amyotha Hluttaw Palai minung 12, Ramkulh Hluttaw Palai minung 8 dihlak fonh Hluttaw Palai dihlak minung 24 an i zuam lai tiah Chin Ramkulh, Thimnak Zung nih an langhter.\nPaletwa Peng, Khuatekomh 9 chung thimnak ah an i tel kho lai lo timi kong he pehtlai in Chin Ramkulh, Thimnak Zung Secretary Pu Lyin Kyaw nih, “Nihin tiang Paletwa Peng chung ah kahdohnak a chuak pah lengmang. Atu ah Khuatekomh khua 9 hi thimnak ah aa tel kho ding dirhmun an si lo. Aruang cu hi khua hna ahhin ral i tuk le an luhchuak ca ah tih a nung ngai. Asinain, Thimnak Zung lei nih tuah le tuah lo ding zeihmanh bia a khiak rih lo. Bianabia ah hi Khuatekomh khua 9 hna hi thimnak ah i tel kho loin um hmanh hna sehlaw a dang Khuatekomh i Hluttaw Palai hna nih an aiawh hna hnga. Buainak cu a um tuk theng lai lo,” a chim.\nPaletwa khuapi chung le Sami khuapi chung ah a ummi ralzaam hna zong pung-san 3 in an sok i, thimnak ah i tel kho ding in rian ngeitu hna nih an tawlrelpiak cuahmah. Peletwa Peng chung ahhin Khuatekomh 102 an um i, hi chung ah Khuatekomh khua 9 hi thimnak ah i tel kho ding dirhmun an si lo tiah kan theih. Credit : The Hakha Post\nLaimi kan tamtaktak nak Kalaymyo Sanmyo ah COVID-19 zawtnak ngeimi hmuh chap an si\nUS Thimnak Ah Joe Biden Nih Trump A Tei Lai\nUS President Thar Kongah Russia Le China Nih An Pom Ning Le An Hmuning\nCNLD Sungter Hi Ka Rian Nganbik Pakhat Si\nKan Sung Ko Nain Kan Thachia Lo Hih, Unity Ham\nRev. David Ral Thang nih 2020 kum thimnak kong a chimchung\nMah hna pa Thum ruang ah CNLD an sung lai. Aruang tam pi lak a


Ralhrang Bu Cu US Cozah Nih Hremnak Fakpi An Pek Than Cang - Chin Eleven News\nMin Aung Hlaing ralhrang pawl cu UN pi nih ralrinnak a pek hna. Uknak an fir hnu in ramchung mipi an thah ning hna le an hrem ning hna cu ngol ding UN General Secretary Office nih ralrinnak a pek cang hna.ralhrang nih nawl ngeihnak an lak hnu in mipi an thah mi hna hi minung 930 tluk an si cang.\nralhrang nih an hliam mi hna hi minung a thong leng an si cang. Mah bantuk a dik lo ningin a cawl mi hna ralhrang phu hremnak pek dingah kawlram a um mi UN zung nih halnak an tuah i,New York Head Office ah biachimtu a si mi Erick Kaneko nih a chim. Ralhrang phung ning loin a cawl mi hna le mipi rawhralnak a pen tu hi dantatnak kan pek tiah a thanh.\nRalkap cozah nih an tlaihmi minthang pakhat a simi Pyi Ti Oo cu Insein thonginn chung i a um lioah hringtu a pa DR. Tin Mung OO nih civid zawtnak in a liamtak. A pa thihnak kong he pehtlaiin Pyi Ti Oo a fanu te Ngwe Ti Oo nih a chim mi bia cuka chanh kho lo chir awk um loin ka si khawhchungin ka buai ko tiah a chim.\nA tuhi tlali chung Insein thonginn ah caan a hmanh cang i, zeitik ah dah a chuak lai timi a fiang kho rih lo. Cun thonginn chungah zeidah a lawh tihi hngalh a si lo. Kan hnu lei i ralhrang nih minthang cheukhat ngaihthiam an hal nak hna cathanh an chuahmi ah khan an nupa in an i tel tiah theih a si. A tu bantuk a hringtu a pa nih a thih tak hi thongchung a um kar ah a si.


Thantlang Ralhrang Sakhan (bungkung ) pawng ah kan tarh mi Bom cu Tuni ah Ralhrang pawl nih an i pal sual caah Bom 2 apuak – Onlinenungak\nThantlang Ralhrang Sakhan (bungkung ) pawng ah kan tarh mi Bom cu Tuni ah Ralhrang pawl nih an i pal sual caah Bom 2 apuak .an hrum ai thawng, an i cerhro thawng kan hei theih khawh hna. Pahnih thum cu an fak ngai la tiah kn zumh Credit-Salai Phuntanh\nthawngpang dang relchap : Oct 19, Nikhat Chung Thawngpang Biapi Deuh Hna\nInsein thonginn in a nihnihnak thongtla an chuah than cang hna: Yangon khuachung Insein thonginn hmaiah October 19, tuni luatnak a hmumi hna chungin Mizzima dirhtu Ma Tin Tin Aung telh in luatnak a hmutu hna cu chungkhar cio le mipi hna nih zinglei ah an don hna.\nNihnih nak ni caah nihin October 19, zinglei suimilam 8:00 in thlahhram an thok i suimilam 11:00 hrawng tiangah thongtla nu phortu motor pakhat le pa phortu pakhat cu thlah an si cang tiah cu ka hmunah ummi hna nih cun an chim.\nHramhram nawlngeihnak latu ralhrang hna kut in tlaihkhih a tong i thongtla mi hi mi ung 1316 le tazacuai a tong mi minung 4320 cu thlah an si canglai tiah thawng thanhnak a um hnu ah a tu bantuk in mipi le chungkhar hna nih donnak he an hngah cio nak hi a si.\nOctober 18 zaanlei thok in ramchung ah phungninglo in tlaihkhih a tong mi NLD party chungtel le media lei riantuan tu hna telhin ramkhel ruangah tlaihkhih a tong mi hna cu an thlah than cang hna tiah Mizzima nih a tial.\nMotor gate in kahdohnak a chuahnak hmun ah sii-ai phorhnak nawl an kham: Yangon khualeng chuahnak gate in hmunkip cio ah thilphortu ding motor hna cu checkhlatnak thatuk in an tuah i Chin ramkulh, Sagaing ramthen le Magway ramthen hna ah sii-ai phorhnak nawl an kham.\nYangon ramthen chung ah Awngmingala gate le Dagon Aya gate chungin hmunkip cio kuat ding parcel thil hna cu cu an on i cheknak an tuah. cun kahdohnak a chuahnak hmunhma le Chin ramkulh, Sagaing ramthen le Magway ramthen lei kuatding thilri chungah sii-ai a tel ahcun gate nih an cohlang lo.\nThil kuatu pakhat nih cun “Thilkuat ka chiah ah, na thil kan phoh lai, kan zoh ta lai an ti, an phohnak zong thaten phihnak an tuah than lo, lampi zong ah hmunli hrawng an checknak an tuah, sii-ai aa tel ahcun nan thil a phaknak ding tiang tuanvo kan la lo an ti, lampi checknak ah sii-ai aa tel ah cun kan cohlang lo tiah gate nih an kan ti” tiah a chim.\nMindat khuami pakhat nih cun “Mindat ah sii kuat ka duh na in a ngahlo an kan ti, cu hlan ah cun Pakokko gate in Mindat ah kuat khawh a si. Atu ah cun Poh peng khuachuahnak gate ah checkhlat nak thatuk in an tuah, thilri an on dih lengah sii-ai a si ah cun a tlawm zong ah a tam zong ah an cohlang duh lo, CDF,PDF sinah cu sii-ai hna cu an kuat lai ti ruahnak in sii-ai aa tel ah cun an lak dih” tiah a chim.\nAtu lio Chin ramkulh chungah sii-ai phorh ahcun sii zuarnak license, khuabawi lungtlinpinak ca le SAC ralhrang lungtlinpi nak tel lawng ah sii-ai phorhnak nawl an onh hna tiah Mizzima nih a tial.\nThongtla hna thlahnak thawngin nawlngeihnak lakmi a dih cang lai tinak a si lo: Nawlngeihnak latu ralhrang hna nih thongtla hna luatnak ka pek hna lai tiah thawngzamhnak a tuah mi cu ramkip nih zei an rellonak zorter dingah a hmanmi hmanrua phunkhat lawng a si, cu bantuk in thongtla hna a thlahnak thawng in hramhram a thiltuah mi le nawlngeihnak a lak mi kong ah ngol a tim lai lo tiah ramchung thongtla hna zohkhenh bawmchantu phu AAPP nih a langhter.\nLuatnak pek an si hnu ah thonginn in a chuakmi hna chung ah cheukhat cu tlaihkhih an tong than mi zong an um tiah theih a si. Rampi ruahnak pe tu Daw Aung San Suh Kyi le president U Win Myint tel in tlaihkhih a tongmi ramkhel thongtla hna cu him ten chuah ding le anmah an rian tlaih mi cio ah tuannak pek an lai AAPP nih a langter.\nCun hramhram in hrem le tukvelh a tongmi hna, sualphawt in phungning lo tlaihkhih a tong mi hna le pumsa tuk velh le lungthin lei tiang damlo in an tuahmi hna cungah ngaihthiam halnak le an dam tiang tuanvo an lak lai tiah a chim chih.\nAAPP nih cazin an khomhsuat ningah February 1 thok in October 18 tiangah tlaihkhih a tongmi hna dihlak hi 7355 an si i cu chung ah cun minung 354 hi thongtlak dingin an bia ceih piak mi hna an si tiah The Irrawaddy nih a tial.\nHneknak ruangah ralhrangbu nih ramkhel thongtla hna cu an thlah than hna tiah Tom Andrew nih a chim: Myanmar ram chungah ralhrang nih hramhram nawlngeihnak an lak hnuah tlaihkhih a tongmi, thongtla mi hna le case ceih piak mi hna cu ralhrangbu nih luatnak a pek than mi hna hi ramchung ramleng in hneknak (presureness) peknak ruangah a si tiah Myanmar nuhrin covo lei tuanvo ngeitu UN palai Tom Andrews nih a chim.\nNawlngeihnak lak hnuah tlaihkhih a tongmi ramkhel thongtla chungin minung 5000 leng cu ralhrang nih a thlah than hna cu a thatuk na in, hi hna ralhrang bu nih hin anmah nih nuhrin covo nawlngeihnak hmangin phungning lo in tlaihkhihnak an tuahmi hi an philhlo ding ah biapi mi a si tiah a chim.\nKap khatlei ah ralhrang nih an lungthin an i thlen caah thongtla hna cu an thlah hna si lo in ramchung ramleng in hneknak ruangah atu bantuk in thongtla a thlah hna nak hi a si tiah a chimchih.\nA tu ah ralhrang phu hna nih 1)phaisa, 2) hriamnam, 3)phungning sinak tiah phunthum hna cu ramkip sinin hmuh dingah aa zuam cuahmah lio a si i thladih lei ah tuahding mi Asian tonpumh biaruahnak ah SAC ralhrang hruaitu cu sawmlo ding in biakhiahnak an tuah.\nRamkip cio nih ralhrang sin ah hneknak an tuah rih ko a si ahcun, Myanmar mipi hna caah bawmhchanhnak pek a si i, mipi hna caah nuhrin covo runvenpiak zong a si tiah a chim.\nKyautgyi(ကျောက်ကြီး) kahdohnak ah ralhrang lei bohmu tel in 7 an thi, 5 hliam an tuar: Pago ramthen, Ngawnglaypin(ညောင်လေးပင်) pengkomh, Kyautgyi (ကျောက်ကြီး) peng ah Kayin ralkap(KNDO) le ralhrang kahdohnak a chuak i ralhrang lei bohmu pakhat tel in minung 7 an thi, 5 nih hliam an tuar tiah October 18 ni ah KNU nih thawngthanhnak ah a langhter.\nOctober 14 ni ah KNDO battalion 3 hmunhma chungah lutmi ralhrang ခမရ-559,ခမရ-590 battalion in cawlcanghnak a ngeimi ralhrang hna he kahdohnak voi 3 tiang a chuak.\nMute(မူသယ်) khuami pakhat nih “SAC ralhrang hna cu hmunhma ri lonh in an luh caah kahdohnak a chuah hi a si. Kahdohnak a chuah paoh ah ralhrang nih khuachung ah hriamngan le hriamhme hmang in an kah leng ah an hmuhmi hna poh an tlaih hna caah tlik zaam a hau, a tu kahdohnak zong ah ralhrang phu lei in a thi mi le hliamhma tuar an um len ko” tiah a chim.\nRalhrang hna minung 160 hrawng cu brigade 5 hmunhma lei ah hmunhma ri lonh ding in Ngawnglaypin(ညောင်လေးပင်) pengkomh, Kyautgyi (ကျောက်ကြီး)peng Mute(မူသယ်) khua ah October 13 ni ah an phanh hi a si tiah KNU cathanh nak ah an langhter.\nA luan cia ni tlawmpal ah khan KNU brigade 3 hmunhma ah ralhrang minung thazaang 200 hrawng nih hmunhma ri lonh in thazaang chap nak an tuah caah kaphnihkar kahdohnak a chuah hi a si.\nSeptember 22 in 24 tiang nithum chung ah KNU brigade 3 in battalion 9 hmunhma ah ralhrang he kahdohnak voi 9 a chuak, ralhrang lei in a thi mi an tam caah September 25 ni ah ralhrang hna cu hnu an tolh tiah KNU nih cathanh an chuahmi ah an langhter. DVB\nRalhrang nih riahcaw le thilri phorh ah an kaltawn lampi Gonbu(ဂုံဘို) hleidonh cu tilian nih a lak caah a rawk: Ralhrang hna nih Kachin ramkulh anmah ralhrang phu sinah eiding riahcaw phorh in an kal tawnnak lam Gonbu (ဂုံဘို) hleidonh cu tilian nih a lak caah motor lampi cu chikhat a pihnak hi a si.\nRuahpi faktuk in catlo a sur caah tiva hna cu an lian i Chin ramkulh Mindat le Magway ramthen Pakokko khua a bik in umkalnak ah hman mi Kyautthuh le Pansan kar ah ummi Gonbu (ဂုံဘို) hleidonh cu ti nih a ei caah a cat.\nCuka pawng a ummi khuami pakhat “Ni zaan tiang ruah pehtlai in a sur , tiva kam ah ummi meitung hna zong ti nih a ei i a cimhpi, cuka khuapawng ummi hna zong an mei a mit, minung umkalnak tha ding in thirhri in tuah a si lai, a tu ah cun tiva in khatlei ral kal duh ah cun motor kee(ဘောကွင်း) in kal a si” tiah a chim.\nGonbu (ဂုံဘို) hleidonh cu Chin ramkulh Mindat le Mandalay, Pakokko khua pehtlaihnak ah hmanbik mi hleidonh pakhat a si Mizzima nih a tial. Myeik Khuapi Ah Ralhrang Thawng Petu Pakhat Meithal Kah A Tong: Taninthari ramthen, Meik pengah ralhrang thawngpang petu Htein Lyn tiah auhmi U Thein Win cu nihin Oct 19, zinglei sml 8:00 hrawngah meithal in an kah i a thi tiah tiah khuami nih an chim.\nRalhrang thawngpang U Thein Win cu Khuapi Thar Aungsan lam le U Myiat lamtonak, Maung Tu computer catialnak dawr hmaiah meithal in kah a si tiah MPDF chungtel biachimnak nawlngeitu Bo Lyn Yaung nih a chim.\nRalhrang thawngpang petu U Htein Lyn cu mino hna tlaih an tonnak hnga ralhrang sinah thawngpang a pek hna pinah hriamnam bochan in mizapi hremnak le nehsawhnak a tuah ruangah kan thahnak a si tiah Bo Lyn Yaung nih cun a chim fawn.\nAtu raldohnak caan chungah leirawitu Htein Lyn tiah auhmi U Thein Win nih ralhrang hna sinah thawngpang a pek ruangah sualnak ngeilo mi mizapi 50 leng tlaih an tong cang Than Lwin Khet nih a tial.\n← Ralhrang Phu Motor 30 Leng Cu Tlangzar Khuachung Ah Lut In Ramthlo Khua Lei Ah Hriamngan In An Kah Hna


Tu Lio Online Cungah Ah A Lar Ngai Mi Timerh In Meialh A Chuak Lio Nak: VIDEO - Khuaruah Har News\nTu Lio Online Cungah Ah A Lar Ngai Mi Timerh In Meialh A Chuak Lio Nak: VIDEO\nVawleicung ah hin khuarauhhar phunphun vawi tampi a chuak cang i cu chung ahcun China ram khi khuaruahhar thil chuak a tam taktak nak hmun a si. China ram Oline cung ah mipi nih an zoh duh ngai mi le an buaipi taktak mi video cu timerh an vun merh bak ah khin mei-alh ttihnung taktak mi a rak chuak.\nChina People’s Daily nihcun hi bantuk timerh in ti rak chuak mi alh thluahmah lio cu video an tlak i Online cung ah an rak thlah. An thlah in munite tlawmte chung lawng bak ah khin minung tam tuk nih an zoh manh tiah alanghter.\nTimerh an vun merh bak ah khin ti a rak chuak i mah cucu lighter in an duah bak ah khin ttihnung taktak in mei-alh a rak chuak. Mah bantuk thil cang mi cu China ram khuate pakhat ah kuasa mi nupa khat nihcun timerh i mei-alh rak chuak mi cu China People’s Daily nih an lak ttan ve tiah an chim.\nVideo i kan hmuh bantuk khin timerh an vun merh i ti a rak chuak mi cu lighter he an vun duah cianmah cu ttihnung taktak in arak alh thluahmah. Mah thil cangmi cu China mipi Online tawngtu hna poah nihcun khuaruahhar taktak thil asi tiah an chim.\nA tang ah hin China ram ah timerh an vun merh cu ruah lo pi in mei-alh a rak chuak thluahmah lionak video ka thil chih rak zoh ve hmanh khuaruahhar taktak cu a si. Mah thil cangmi cu Daily mail bak in a video he kan rak chia chih. Rf: Daily Mail\nA Nupi He An Ni Then I A Lawi Duh Ti Lo Caah Hri In Ai Awk I A Nunak A Liam


Thawngthanh: June 4 pumh caan hmannak le kan thawng ~ Chin Mission Church\nThawngthanh: June 11 pumh caan hmannak le kan thawng\n+ Tu zarh kan caanhmannak kan rak kuat tthan.\n+ Tuzarh pumh dih ah EC meeting a um lai ca ah EC chungtel le adviser te nan rak tanta naklai Bawi Khrih min in kan in sawm hna.\n+ Pu Pum Hon Thang, Pu Ṭial Bik le Val Van Za Lian te siizung um veh can ah a tlawm bik won 10,000 cio kan asst. treasurer Pu Duh Tling Ceu sin ah nan rak pek naklai kan in sawm hna. Damnak tlamtling an hmuh nakhnga thlacam rih usi.\n+ Ralvennak kha April thla thih ah a hnu bik thawh ding a si ca ah kan treasurer Saya Joshua Mang Neih Cung sin ah nan rak thawh naklai kan in nawl hna.\n+ CNF bawmhnak cu March thla thawk in June thla thih tiang tuah a si lai. Kan treasurer te sin ah zaanghlei chuah in nan rak pek cio naklai kan in sawm hna.\n+ Pastor thaisung nu, Saya Joshua Mang Neih Cung, Pi Esther Tun, Pi Cing Lian Dim le Rev. Van Lal Bawi nih damnak thiang an hmuh khawh nakhnga\n+ Leng Run Men Ṭial le Val Wijunamai Mairilungbou te kutsih thlacamnak cu June 25 ni ah tuah a si lai ca ah telpi khawh i zuam cio ding in kan in sawm hna.\n+ Pu Joel Za Lian Sang cu Apr 20 ni ah kan ramlei ah a va tlawng ta. Aug. zarh khatnak ah rak kir ṭhan ding a si i a lam a tluan nakhnga thlacam rih usi.\n+ Campaign cawnpiaktu kan sawm khawh nakhnga\n+ Korea ram le kan ram ca ah thlacam kan in sawm hna.\n+ Bible Caang thim: Pathian bia a rak in chimtu hna nan hruaitu hmasa hna kha philh hna hlah u. Zeitindah an nuncan kha a si i zeitindah an thihning a si kha ruat ṭhan u law an zumhnak kha cawng hna u. Jesuh Khrih cu nizan le nihin le zungzal in amah ning a si ko. [Hebru 13:7-8]\n+ Hla ngaih awk: 제이어스 J-US Live Worship [Born Again] 07 십자가 (The Cross) [ https://youtu.be/rJi0wNooA2Q ]


NLD Party Hrawh Ding Kongah Tuluk A Hna Tla Lo – Buanchukcho\nUknak chut tu le mipi a kan that cuahmah tu Min Aung Hlaing le a ralhraang pawl nih NLD party hrawh khawhnak ding caah dot khat hnu dot khat in rian an ttuanmi hi Myanmar ram cozah caah ralhraang pawl a cohlaang tu Tuluk hmanh a hna tla lo tiah The Irrawaddy nih hlathlainak an tuahnak in an theih.\nMyanmar ram chungah ralhraang nih uknak an laak hnu in thla 3 a hung rauh hnu ah an mah ralhraang nih an thimmi UEC hna nih NLD party hi kan hrawh lai tiah mipi theih bak in thawngthanhnak an tuah. A luan ciami May ni 21, kum 2021 ah khan Naypidaw khua Union Election Commission zung ah an tuahmi UEC le ramkhel party hna ton biaruahnak ah ralhraang thimmi UEC Chairman Thein Soe nih mah ti hin a chim.\n“Upadi he aa tlaak lo ning in le a hlaan kan tein timh ciammaam tein teinak hmuhnak ding in rian a ttuan tu NLD party hi zei tin dah kan tuah lai, party hi kan hrawh lai, NLD party aiawh in rian a ttuan tu pawl cu rampi a rawi tu sinak in dan kan tat hna lai, kan ruah ciam ciam hnu ah rian kan ttuan lai” tiah ralhraang khanhmi Thein Soe nih a chimmi cu si.\nKan theih cio bantuk in NLD party Chairman Daw Aung San Suu Kyi telh in party lutlai deuh hna le party member tampi hna tiang in ralhraang nih an tlaih hna hnu ah ziknawh eihmuarnak upadi te hna hmang in taza an cuai hna, kum caan saupi thongthlaak khawhnak ding caah upadi pohmah a phun phun in an bunh piak hna.\nCun U Thein Soe nih a hruaimi UEC nih NLD nih Landslide bak in teinak a rak hmuhnak kum 2020 rampi election zong diknak le zalonnak um lomi thimnak a si tiin thimnak result an hrawhnak kong zong a luan ciami July ni 26, kum 2021 ah khan thanhca an chuah. NLD party kan hrawh lai a timi U Thein Soe biachimmi nih hin ralhraang pawl duhnak a langhter tuk caah ramdang hna zong nih NLD party hrawh a si tak sual lai ti an phang ngai.\nMin Aung Hlaing nih a mah uknak le nawl neihnak hmun seh ti a duh tuk lung in Daw Aung San Suu Kyi nih hruaimi NLD party hrawh an timhmi cungah kan thinphang ngai tiah UN Special Envoy of the Secretary-General on Myanmar simi Ms. Christine Schraner Burgener zong nih a luan ciami August ni 11, kum 2021 ah khan American ram New York khua ah tuahmi Press Confrence ah a chim.\nA cung lei bantuk in dirhmun a phanh lio ah Tuluk cozah zong nih NLD party hrawh ding a lungtlin lonak kong cu August thla tanttim lio ah khan ralhraang pawl sin ah a chim tiah The Irrawaddy nih cun an langhter. A luan ciami August ni 12 ah khan ralhraang khanhmi ramdang vuanci Wana Maung Lwin le China Ambassador to Myanmar in Chen Hai hna cu online cung in biaruahnak an neihnak ah Mr. Chen Hai nih ralhraang phu cu Kawlram cozah tiah a auh hna i NLD party hrawh ding an lungtlin lonak kong zong a chim.\nHi biaruahnak ah hin Tuluk nih Kawlram chungah thil tuah an duhmi project 21 le bawmhnak dang dang hna caah USD 6 millions kan in pek hna lai tiah biakamnak a tuah bantuk in NLD party hrawh an duh lonak kong zong an chim chap. NLD party hrawh ding an duh lonak kong an chimmi tu cu ralhraang phu nih mipi theih ding in an langhter duh bak lo.\nA ngai ngai te ti ah cun Tuluk hi Ralhraang phu he lawng si loin NLD he zong pehtlaihnak ttha tein a neimi an si, kan hnu lei in Chinese Communist Party kum 100 tlinnak puai an tuahnak ah NLD nih lawmhpinak ca a kuat hna bantuk in Tuluk zong nih lawmhnak ca an rak leh ve hna.\nThe 24seven News\nRalhraang Pawl Nih Taal Khua Biakinn Le Mipi Thilri An Hrawh


Gambia nih kawlram tazacuainak kong – LAI NEWS\nGambia nih kawlram taza acuai mi kong nihin ah phun (4) in bia chahnak an tuah.Gambia nih hin kawlram taza a cuai mi hi OIC (Organisation of Islamic Cooperation) ai awh in acuai mi asi i kawl cozah nih Rohingya pawl hi a ci hmih dih ding le hloh dih ding (genocide) a tuah tiah a puh.\nGambia ram nih kawlram hi zei ruang ah dah taza acuai? Kawlram Rohigya buainak kong ah Gambia hi a zei dah a thih kheih? Hi Tazacuainak in hin Gambia nih miatnak a hmuh mi hi a ram sipuazi caah asi. Gambia nih kawlram taza a cuai ruang ah Saudi Arabia nih Gambia bomhnak tampi a pek timi source zong kan ngei tiah Ko Khin Maung Aye nih a chim.\nA tak ah cun Bangaladesh nih hin a cuan ding asi. Rohingya kong ah a buaipi bik mi le a tawlrel bik cu Bangaladesh asi. Asinain Gambia nih OIC (Organisation of Islamic Cooperation) sin in phaisa tampi a ngah ruang ah rawlram taza a cuai mi asi tiah Ko Khin Maung Aye nih a chim chih.\nICJ ah hin chungtel asi mi ram pakhat sinak in taza cuai si seh law kan ngaithiam. Asinain, Group pakhat men asi mi OIC ai awh in ram pakhat ICJ ah taza a cuai hi cu kawlram a lim hang a zawrter ngai.\nJapan ah riantuan ding in a voi(1)nak kawlram mi zong August thla in an kal ve cang lai.\nKawlralkap bawi pawl cu Israel ram nih hriamhnam hmuhsak nak puai ah i tel ti lo dingin an phih cg hna…\nShan ram then ” Wah” ah Bomb a puak!


Dr. Salai Lian Hmung Sakhong: CDM le Vakok Lungthin – The Cherry Par\nDr. Salai Lian Hmung Sakhong: CDM le Vakok Lungthin\n1. Chin miphun nih kan miphun hmelchunnak (Chin National Symbol) ca-ah Vakok kan hman. 2. Vakok hmelchunhnak nih alangh ter mi cu: Kan miphun le kan ram, kan peng le kan tlang, kan u le kan nau, kan ni le kan far, kan chungkhat le kan cingla vialte cung ah dawtnak, zawnruahnak le aherh ah cun “kan phun kan ni hlam lai” ti mi “phunhlam” tiang in atling mi, atthawng mi le afek mi dawtnak lungthin (Loyalty) kan ngei, ti nak asi.\n3. Chin miphun nih “democracy” cu kan miphun nih kan hman mi “uk-nak phung” asi lai tiah, 1948 February (20) ah kan nit him cang. Cu caah February (20) cu “Chin National Day” tiah kan ulh, kan lawmh. Atu, democracy duh lo ruang ah, Mipi sin in “uk-nak nawl” achut mi Ralkap pawl cu; Democracy aduh mi le Chin National Day ahmang mi Chin miphun vialte nih “Vokok Lungthin” in kan doh hna lai.\n4. Atulio ah Ralkap nih Nawlngiehnak an fir mi kan duh lo ruang ah, CDM atuah mi u le nau, nu le pa, kan Chin miphun hawi le Kawlram pumpi in CDM a-au pi mi vialte upatnak kan nin pek hna. Atu ban tuk lio ah; Chin miphun micheu nih CDM ah ithawh ve loin, itel ve loin, zung nan kai ttheu rih mi hi cu, Ralkap nan ttanh hna bia asi. Nan u le nan nau, nan hawi le vialte, CDM atuah mi zei ah nan rel hna lo bia asi. Hiban tuk lungthin cu “Vakok Lungthin” asi lo. Cu caah, Chin miphun vialte nih CDM ah itel cio ding in kan sawm hna.\n5. Kan Chinram le Chin miphun ca-ah, kan mah chan long si loin, Chin miphin le Burma ram chung ah a-um mi miphun vialte, nihin ca long si loin, hmailei kan techin kan fapar ca tiang, khua fakpi kan ruah asi ah cun, CDM ah kan nitel dih hrimhrim ding asi. Chinram chung ah aum mi, rianttuan tu long si loin, Chinram leng, Kawlram pumpaluk, Union chung ah aum mi Chin mi vialte zong itel dih ahau. Abiapi bik in, Ralkap le Palek attuan mi Chin miphun vialte CDM ah rak itel dih cang uh, tiah kan sawm hna. Upatnak he,\n← Dr Sasa thluak ah Thiang Thlarau a khat lo, a khahter lawng ah Myanmar ram a tthangcho lai ti khi\nMyanmar UN Envoy Nih Ralkap Cozah A Phomh. Min Ko Naing A Zam Manh →


President Trump zong pacan i cuh bak in bia tha tha chim bu tein Inn rang pi cu a kal tak ruang manh ve cang. – Hakha Cherry\nDemocracy uknak a muru pakhat ai dawh tuk mi cu mipi nih thim ti lo hnu cun nawlngeihnak sangbik thutnak hmun kha duh tuk ko zongah lunglom tein kal tak khi a si. Ka duh ko ti zongah i tleih chih awk a tha lo. Mipi nih thim ti lo hnu cun cungsang thutdenh i tleih chih peng dingah upadi an rak ser chih ti lo.\nPower i tleih cang hnu cun power kal tak hi a har kho tuk. Cucaah, Russia, China, Africa ram tampi le Asian ram cheukhat hna nih cun cu power kal tak kha an siang bak lo. Ning cang loin lam ken kip in cu power cu tleih chih peng an duh caah ni hin tiang cu power cu ram tampi nih an i tleih hip chih. Ram hruaitu rian khi an nu le pa ro bantuk ah an i ruah chih.\nAdonghnak ahcun cu bantuk minung pakhat silo party pakhat nih tleihhip chih mi hruainak in a kal mi ram hna nih cun democracy uknak phung ai tleih mi cu an rak tih hna i an upat peng ko hna.\n2020 US thimnak bal te nitlak ram vialte nih an i uar tuk mi le tleihhip chih mi democracy uknak inntung pi cu a van i hnin ruang mang ve ai. A ho ruang hmanh ah siloin vawilei cungah nuclear hriamnam sang sang tawh a tlai tu President pi a buai caah a si.\nPresident Trump zong pacan i cuh bak in bia tha tha chim bu tein Inn rang pi cu a kal tak ruang manh ve cang. A bia ngaih ah ngeih hna a chia pah thulh. Pasal ciam man ti lo awk a tha bak ve lo.\nPresident Joe Biden hruai mi Cozah pi nih vawilei pi zei tin dah a tungmer lai le democracy a thawng ter ning a si lai ti cu a ra lai mi kum 2 le cheu chung cu mit thep loin kan zoh cio hna a hau ko lai hih.Credit-Sang Hre


R.I.P. Laipa Kim Tham Mawi Kum (21) nih ruah lo piin mual a kan liam taak – Chin World News Evening\nR.I.P. Laipa Kim Tham Mawi Kum (21) nih ruah lo piin mual a kan liam taak\nAugust 31, 2020 August 31, 2020 Salai Van Chin News\nKorea ah rianṭuan in a ummi Falam peng, Valung khua i a ummi le Falam Christian Fellowship Korea (FCFK) chungtel a simi Salai Kim Tham Mawi kum (21) nih ruah lo piin tuni Hniang 31|08|2020, zinglei suimilam 11:30 AM tluk ah mual a kan liam tak tiah kan theih.\nSalai Kim Tham Mawi hi Chuncheon, Gangwangdo, Korea ah E-9 Visa in kum 3 chung rianṭuan liomi a si. Hniang 29|08|2020 zaanlei suimilam 3:30 PM tluk ah a hawile rianṭuan an lawi hnuah an rianṭuannak Chuncheo Myo pawng ah ummi tiva ah nuamhnak ah an kal hna. Salai Kim Tham Mawi hi a hramthawk ah a fenh hmasat i ahawipa Nung Piang nih a va zuan hnawh i amah lila zong a fenh chih.\nCuticun Salai Kim Tham Mawi le Nung Piang cu ti a fenh hna tikah Nung Piang lawng hi an hawile kawl pa 2 nih vanṭhat an chanhchuah khawh. Salai Kim Tham Mawi tu cu Palek pawl an phak hnu lawngah an chanhchuah khawh.\nA rianrannak in an pahnih ningin sizungah tlikpi colh an si. Nung Piang tu cu dam lei a panh ziahmah cang. Asinain a hawipa Kim Tham Mawi tu cu a dirhmun chiat lei a panh chin lengmang. Sizung ah nihnih chung zohkhenh a si hnuah, Hniang 31|08|2020, zinglei suimilam 11:30 AM ah a nunnak a liam hi a si.\nKawlram i a kal takmi a chungkhar a nulepa, unau rual a tuarzia an thiam khawhnak hnga le a ruak zong tlamtlingte in an vuai khawhnak hnga thlacamnak in bawm cio hna usih. Tantakmi chungkhar Bawipa nih hnem hram ko hna seh. Chirhchan: Falam Christian Fellowship Korea\n“Ka u, ṭap ti hlah law, na pawngah ka um zungzal lai ee” tiin a mitthli hnawh piakin a hnemh\nNgaihchia ngai a si: Chin nutung no nau aa rawkmi le nau aa thatmi an karh taktak


2Chanrelnak 3 (2 Chronicles 3)\nSolomon Nih Bawipa Inn A Sak\n1Cun Solomon nih Jerusalem khua chung Moriah Tlang, a pa David sin i Bawipa a langhnak, David nih a timhtuahmi phuhri, Jebus mi Ornan ta a simi ah khan Bawipa inn cu sak hram a thawk. *3:1: Gen 22:2 2A bawi kum linak, thla hnihnak thla ah khan sak hram cu a thawk, 3Pathian inn saknak ca i Solomon nih a tahnak cu mah hihi an si: a sau, tahnak hlun dong in, dong sawm ruk a si, a kauh cu dong kul a si. 4Cun inn ṭuangpi hmailei i innleng cu a inn vang can in dong kul a si; cun a sanlei cu dong za le dong kul a si. Cun a chunglei in sui thiang in a nalh. 5Ṭuangpi cu saipres thing in a kamh i sui thiang in a nalh i a cungah tumkung le cikcin kha a cuanter hna. 6Inn cu lungvar man sung in a ṭamh, a bunhnak tete a ser hna. Sui cu Parvaim sui a si. 7Cuticun inn cu sui in a hut — a kaan le a innleng le a vampang hna le a innka khar hna kha; cun vampang hna ah khan cherubim a suai hna.\n8Cun a thiang bik hmun kha a ser; a saulei cu inn vang he aa khat in dong kul a si i a kauhlei cu dong kul a si; sui thiang talen za ruk in a hut. *3:8: Exo 26:33-34 9Thirkhenh ca hmanmi cu sui shekel sawm nga a si. Cun cung dot hna cu sui in a hut hna.\n10Hmun thiang bik ah khan thing in cherubim pahnih a ser hna i sui in a hut hna. *3:10-13: Exo 25:18-20 11Cherubim hna thla hna nih cun dong kul a zarh; pakhat thla pakhat, dong nga a simi nih khan, inn vampang kha a tongh i a thla dang, dong nga a simi nih khan, cherub dang pakhat thla kha a tongh; 12cun hi cherub thla pakhat, dong nga a si vemi nih hin, inn vampang kha a tawngh i a khattelei thla, dong nga ṭhiamṭhiam a simi kha, cherub pakhatnak thla ah khan aa peh. 13Hi cherubim hna thla hna nih hin dong kul an zarh; cherubim cu an ke in an dir i ṭuangpi lei kha an hoih. 14Cun puanzar a dum, sendung, le sen eu hna kha la hmangṭhia in a ser hna i an cungah cherubim kha a cuanter hna. *3:14: Exo 26:31\nDar Tungpi Pahnih\n15Inn hmaiah cun tungpi pahnih, dong sawm thum le dong nga veve a sangmi a ser hna i an par ah cun luchin dong nga veve a sangmi a chinh hna. 16Ṭhi bantuk cikcin a ser hna i tungpi par ah cun a ngerh hna; cun taleti za khat a ser hna i cikcin ah cun a thlaih hna. 17Tungpi hna cu biakinn hmaiah, pakhat orhlei ah, pakhat kehlei ah a phun hna i orhlei i cu Jakhin tiah a ti i kehlei i cu Boaz tiah a ti.